Mars 2020
Mars 2020 – NASA marsaeigis, paleistas 2020 m. liepos 30 d. ir Marse nusileidęs 2021 m. vasario 18 d. Marsaeigis tiria planetos astrobiologinę ir geologinę aplinką bei istoriją. Savo tyrimų metu Mars 2020 marsaeigis kaupia planetos mėginius, kuriuos tikimasi atgabenti į Žemę būsimomis misijomis. Mars 2020 vadinama misija NASA buvo patvirtinta 2012 m. gruodžio 4 d. Marsaeigio prototipu buvo pasirinktas ankstesnis Curiosity misijos robotas. Naujos misijos robotas galės tirti planetos geologiją gręžiant paviršių, taip pat pirmą kartą tokių tyrimų istorijoje bus paleidžiamas nedidelis sraigtasparnis Ingenuity. Planuojama, kad šis aparatas atliks iki 5 skrydžių, iš kurių kiekvienas truks iki 3 minučių. Sėkmingo panaudojimo atveju sraigtasparniai būtų naudojami tolimesnėse Marso tyrimo misijose. Šio sraigtasparnio bandymai Marse pranoko lūkesčius ir 2022 m. kovą jis buvo atlikęs 21 sėkmingą skrydį. Mokslininkai pratęsė šio įtaiso naudojimą tolimesnėms užduotims. 2022 m. rugsėjį sraigtasparnis atliko 33 sėkmingus skrydžius. 2024 m. sausio 18 d. Ingenuity atliko 72-ąjį skrydį, po kurio jo misija buvo sustabdyta, kai jam buvo pažeistas vienas iš sparnų. 2019 m. NASA paskelbė naujojo marsaeigio pavadinimo konkursą , o 2020 m. kovo 5 d. buvo paskelbtas nugalėjęs pavadinimas – Perseverance (liet. „atkaklumas“). Perseverance tirs Marso gruntą ir jį kaups specialiose kapsulėse. Jas ateityje planuojama pargabenti į Žemę detalesniems tyrimams.